DOI: 10.14457/tu.the.2015.909
title: ปัญหาในการปฏิบัติการของศูนย์ปฏิบัติการป้องกันและปราบปรามยาเสพติด อำเภอโพธิ์ทอง จังหวัดอ่างทอง

description: การค้นคว้าอิสระ เรื่อง“ปัญหาในการปฏิบัติการของศูนย์ปฏิบัติการป้องกันและปราบปรามยาเสพติด อำเภอโพธิ์ทอง จังหวัดอ่างทอง” มีวัตถุประสงค์เพื่อศึกษาถึงปัญหาและอุปสรรคในการปฏิบัติการ ของศูนย์ปฏิบัติการป้องกันและปราบปรามยาเสพติดอำเภอ ที่ได้รับนโยบาย คำสั่ง ข้อสั่งการ มาจากส่วนกลางเพื่อนำไปปฏิบัติในพื้นที่ของอำเภอ โดยจะศึกษาจากข้อมูลเอกสารวิชาการ สื่อสิ่งพิมพ์ สื่ออิเล็กทรอนิกส์ รายงานการวิจัย ระเบียบ คำสั่ง ข้อสั่งการทางราชการ ที่เกี่ยวข้องกับแนวทางการนำนโยบายไปสู่การปฏิบัติ และศึกษาจากการลงพื้นที่สัมภาษณ์เจ้าหน้าที่ผู้ปฏิบัติงาน เพื่อที่จะหาแนวทางข้อเสนอในการแก้ไขปัญหา อุปสรรค ในการดำเนินการในการแก้ไขปัญหายาเสพติดในพื้นที่ให้ประสบความสำเร็จและมีประสิทธิภาพต่อไปจากการศึกษาพบว่า ปัญหาในการดำเนินการของศูนย์ปฏิบัติการป้องกันและปราบปราม     ยาเสพติด อำเภอโพธิ์ทอง จังหวัดอ่างทอง สามารถแยกออกเป็นด้านต่าง ๆ ด้วยกัน ซึ่งในแต่ละด้านก็จะมีปัญหาที่แตกต่างกันออกไป สรุปได้ดังนี้ 1) โครงสร้างและบทบาทหน้าที่ของผู้ปฏิบัติงานเนื่องจากเป็นรูปแบบของศูนย์ปฏิบัติการที่ตั้งขึ้นมาเพื่อดำเนินการแก้ไขปัญหายาเสพติดในพื้นที่ของอำเภอ เป็นการบูรณาการของหน่วยงานราชการในพื้นที่ของอำเภอ มีการแบ่งงานตามภารกิจและมีการกำหนดเป้าหมายในการดำเนินการ แต่เนื่องจากในการดำเนินการต้องมีหน่วยงานหลายหน่วยที่เข้ามาดำเนินการ พบว่าแต่ละหน่วยงานก็มีภารกิจหน้าที่หลักที่ต้องรับผิดชอบอยู่แล้ว จึงทำให้ภารกิจที่ได้รับมอบหมายจากศูนย์ปฏิบัติการป้องกันและปราบปรามยาเสพติดเป็นเพียงหน้าที่หรือภารกิจพิเศษที่ได้รับมอบหมายเป็นเฉพาะกิจ จึงทำให้การดำเนินการในการแก้ไขปัญหายาเสพติดในพื้นที่ไม่บรรลุวัตถุประสงค์เท่าที่ควรและยังขาดความต่อเนื่อง 2) ระบบประสานงานและการขับเคลื่อนงาน ในการดำเนินการของศูนย์ปฏิบัติการป้องกันและปราบปรามยาเสพติด   อำเภอโพธิ์ทอง ต้องดำเนินการตามแผนปฏิบัติการการแก้ไขปัญหายาเสพติดของจังหวัด โดยศูนย์อำนวยการการป้องกันและปราบปรามยาเสพติดจังหวัดอ่างทองเป็นฝ่ายกำหนดเพื่อให้สอดคล้องกับแผนการแก้ไขปัญหายาเสพติดของส่วนกลางหรือรัฐบาล ซึ่งในการกำหนดนโยบายจากหน่วยงานระดับสูงนั้นยังไม่สอดคล้องกับ    สภาพปัญหายาเสพติดในพื้นที่เท่าที่ควร 3) ทรัพยากรที่ใช้ในการบริหาร ด้านบุคคลากรเนื่องจากเป็นรูปแบบของศูนย์ปฏิบัติการแบบบูรณาการจากหน่วยงานต่าง ๆ ในพื้นที่ของอำเภอไม่ได้เป็นหน่วยงานที่เป็นหน่วยงานประจำบุคคลากรที่ปฏิบัติหน้าที่เป็นบุคคลากรที่มีหน่วยงานต้นสังกัดอยู่แล้ว จึงทำให้ขาดบุคคลากรและเจ้าหน้าที่ที่มาปฏิบัติการประจำ ด้านงบประมาณและวัสดุอุปกรณ์ในการดำเนินการต้องรอรับการจัดสรรจากศูนย์อำนวยการป้องกันและปราบปรามยาเสพติดจังหวัด และในการจัดสรรงบประมาณก็จะเป็นในรูปแบบการจัดสรรให้ตามภารกิจที่ได้รับตามจำนวนเป้าหมายและพื้นที่ จึงทำให้ทรัพยากรที่ใช้ในการบริหารมีไม่เพียงพอต่อการปฏิบัติหน้าที่ ซึ่งการดำเนินการแก้ไขปัญหายาเสพติดนั้นต้องให้ครอบคลุมทุกพื้นที่อย่างต่อเนื่องจากการศึกษาครั้งนี้ผู้ศึกษาจึงมีข้อเสนอแนะว่า ในการกำหนดโครงสร้างและบทบาทหน้าที่ในการดำเนินงานของศูนย์ปฏิบัติการป้องกันและปราบปรามยาเสพติดในระดับอำเภอ ควรให้มีการตั้งเป็นหน่วยงานอย่างเป็นทางการเป็นหน่วยงานหลักในพื้นที่ ในขั้นตอนการกำหนดแผนปฏิบัติการในการป้องกันและปราบปรามยาเสพติดในพื้นที่ควรให้หน่วยงานในระดับพื้นที่เป็นกำหนด หรือให้เป็นผู้มีส่วนร่วมในการดำเนินการในขั้นตอนดังกล่าว ควรให้มีการแก้ไขกฎหมายเพื่อให้เอื้อต่อการปฏิบัติหน้าที่ของเจ้าหน้าที่ผู้ปฏิบัติ และหน่วยงานในระดับสูงหรือผู้มีอำนาจในการกำหนดนโยบาย ควรให้ความสำคัญในการจัดสรรบุคลากร งบประมาณ วัสดุอุปกรณ์ ในการดำเนินงานด้านยาเสพติด เพราะในการดำเนินงานในด้านต่างๆหากขาดทรัพยากรในการบริหารจัดการ ก็จะทำให้การดำเนินการไม่ประสบความสำเร็จตามที่ได้กำหนดไว้